Иллеш – шайн сюжет а йолуш, турпалаллин гIуллакхех дуьйцуш йолу барта кхоллараллин жанр ю. Цуьнан ехха истори ю, масех бIешо юкъалоцуш . Хьалха-тIаьхьа кхолладаларе хьаьжжина , церан чулацам а, турпалхойн амалш а тайп-тайпана ю, халкъо лору мехаллаш замане хьаьжжина хуьлу дела. Масала, «Теркаца хьала-охьа вехаш хиллачу эла Мусостан, Адин Сурхон илли» вайн халкъо кхечу къаьмнех болчу элашца латтийначу къийсамах ду, цуьнан турпалхо халкъана гIуллакх деш ву - тIехь йоцу ясакх, элан латта массарна а нийсонца декъар. Дуккха а иллешкахь I9-чу бIешарахь хиллачу Кавказан тIеман хиламаш а, царна юкъахь дакъалаьцна турпалхой а гойту, масала, Таймин Бийболат. I9 –гIа бIешо чекхдолуш – 20 –гIа бIешо долалуш кхоллало обаргех лаьцна долчу иллийн цикл.